Στο Ιατρικό Διαβαλκανικό Θεσσαλονίκης λειτουργεί το πρώτο εγκατεστημένο σύστημα ρομποτικής κεφαλής διεγχειρητικού (3D) υπερήχου στην Ελλάδα. Η ρομποτική κεφαλή υπερήχου, αποτελεί την καλύτερη επιλογή σε ρομποτικές επεμβάσεις κυρίως αφαίρεσης όγκων νεφρού με δύσκολη πρόσβαση.

Την πρώτη επέμβαση ρομποτικής μερικής νεφρεκτομής με την ειδική κεφαλή διεγχειρητικού (3D) υπερήχου, πραγματοποίησε πρόσφατα στο Ιατρικό Διαβαλκανικό Θεσσαλονίκης, η ομάδα των ουρολόγων χειρουργών, Ανδρέα Ανδρέου και Αθανάσιου Μπέκου.

Όπως τόνισαν οι ιατροί, «τα αποτελέσματα της επέμβασης είναι εξαιρετικά για τη χρήση της σε ενδοφυτικούς και μη όγκους νεφρού, καθώς παρέχουν σαφώς μεγαλύτερη ασφάλεια στην αντιμετώπισή τους».

Η συγκεκριμένη εύκαμπτη ρομποτική κεφαλή υπερήχων χρησιμοποιείται για ταυτόχρονη απεικόνιση υπερηχογραφικής και ενδοσκοπικής εικόνας στο πεδίο όρασης της κονσόλας του χειρουργού. Αυτό δίνει στο χειρουργό τη δυνατότητα εντοπισμού και καθορισμού των ορίων του όγκου σε πραγματικό χειρουργικό χρόνο και την αφαίρεση στο σύνολό του, κατά την εξέλιξη της επέμβασης. Βοηθά επίσης στη διενέργεια υπερηχογραφικά καθοδηγούμενης βιοψίας διεγχειρητικά.